b'\n_START_ARTICLE_\nSlovensko ljudsko gledali\xc5\xa1\xc4\x8de Celje\n_START_SECTION_\nZgodovina\n_START_PARAGRAPH_\nPrednik sedanje ustanove je Dru\xc5\xbeba slovenskih gledali\xc5\xa1kih diletantov, ki jo je leta 1848 ustanovil Janez Krstnik Jeretin. Ob odprtju odseka ju\xc5\xbene \xc5\xbeeleznice med Celjem in Ljubljano je priredilo uprizoritev Linhartove \xc5\xbdupanove Micke. Pod vodstvom Josipa Drobni\xc4\x8da, ki je tudi re\xc5\xbeiral nekaj iger in naslednje leto pripravil dve uprizoritvi v sloven\xc5\xa1\xc4\x8dini, je v povezavi z njim nastala prva dramska \xc5\xa1ola na \xc5\xa0tajerskem. Konec 19. stoletja se je dramska aktivnost preselila v novozgrajeni Narodni dom, vodil jo je organizator Vladimir Ravnihar, po njem pa Rafael Salmi\xc4\x8d._NEWLINE_Salmi\xc4\x8d je leta 1911 ustanovil dramati\xc4\x8dno dru\xc5\xa1tvo, ki je s presledki delovalo do leta 1936, po drugi svetovni vojni pa je bila gledali\xc5\xa1ka dejavnost organizirana v sklopu ljudske prosvetne dejavnosti. Konec leta 1950 je bil naposled ustanovljen profesionalni ansambel pod imenom Mestno gledali\xc5\xa1\xc4\x8de Celje, za kar je imel veliko zaslug Fedor Gradi\xc5\xa1nik. Kmalu je bil preimenovan v Ljudsko gledali\xc5\xa1\xc4\x8de Celje in se leta 1953 preselil v prenovljeno lastno stavbo na zdaj\xc5\xa1njem Gledali\xc5\xa1kem trgu. Takratni umetni\xc5\xa1ki vodja Lojze Filipi\xc4\x8d je pripomogel k uveljavitvi gledali\xc5\xa1\xc4\x8da v \xc5\xa1ir\xc5\xa1em slovenskem prostoru in organiziral prvi slovenski gledali\xc5\xa1ki festival. V 1970. letih je veljalo Slovensko ljudsko gledali\xc5\xa1\xc4\x8de Celje za eno najmo\xc4\x8dnej\xc5\xa1ih gledali\xc5\xa1\xc4\x8d v vsej nekdanji Jugoslaviji._NEWLINE_V letu 2019 je bilo gledali\xc5\xa1\xc4\x8de dele\xc5\xbeno temeljite prenove.'